แม่น้ำสะแกกรังอุทัยธานีเอ่อล้นตลิ่งท่วมขยายวงกว้าง โดยเฉพาะโบราณสถานวัดอุโปสถาราม หรือวัดโบสถ์
สถานการณ์น้ำในแม่น้ำสะแกกรัง จังหวัดอุทัยธานี ในขณะนี้ยังคงมีระดับน้ำที่เพิ่มสูงขึ้นอย่างต่อเนื่อง หลังแม่น้ำจากเจ้าพระยาไหลผ่านพื้นที่จังหวัดอุทัยธานีและปริมาณน้ำได้หนุนสูงเข้าแม่น้ำสะแกกรัง ส่งผลให้แม่น้ำสะแกกรังยังคงอยู่ในจุดวิกฤต สูงกว่าตลิ่ง 46 เซนติเมตร ปริมาณน้ำได้เข้าท่วมบ้านเรือนพื้นที่ลุ่มต่ำที่อาศัยอยู่ติดแม่น้ำสะแกกรัง รวมไปถึงวัดอุโปสถาราม หรือวัดโบสถ์ ซึ่งเป็นวัดที่ตั้งอยู่ริมแม่น้ำ ถูกน้ำในแม่น้ำสะแกกรังเอ่อล้นเข้าท่วมในพื้นที่วัดอย่างต่อเนื่อง แม้ว่าจะมีการตั้งกระสอบทรายเป็นพนังกั้นน้ำไว้ แต่ก็ไม่สามารถต้านทานปริมาณน้ำได้ เนื่องจากมีระดับสูงขึ้นอย่างรวดเร็ว บางจุดระดับน้ำท่วมสูงถึง 1 เมตร โดยเฉพาะจุดบริเวณมณฑปแปดเหลี่ยม ศิลปะผสมไทยจีนโบราณ ที่สร้างขึ้นในรัชสมัยล้นเกล้ารัชกาลที่ 5 ติดกับโบราณสถานอุโบสถและวิหารในสมัยกรุงรัตนโกสินทร์ตอนต้น ซึ่งอยู่ในระหว่างที่กรมศิลปากรกำลังบูรณปฏิสังขรณ์ ที่ขณะนี้ระดับน้ำนั้นได้ทะลักเข้าท่วมขังและเพิ่มระดับความสูงขึ้นอย่างต่อเนื่อง และยังเข้าท่วมถนนเส้นทางสัญจร ตีนสะพานข้ามแม่น้ำสะแกกรัง รถเล็กไม่สามารถผ่านได้ ประชาชนต้องเดินลุยน้ำข้ามสะพานแทน 
ส่วนชุมชนชาวแพที่อาศัยอยู่ในแม่น้ำสะแกกรัง ซึ่งได้ทำการชักลากแพที่อยู่อาศัยและกระชังปลาของตนเองเข้าชิดริมตลิ่งตลอดทั้งสาย เพื่อป้องกันเรือนแพและกระชังปลาที่มีอยู่ไม่ให้ได้รับความเสียหายแล้วก่อนหน้านี้ เนื่องจากน้ำในแม่น้ำสะแกกรังในตอนนี้ ไหลเชี่ยวแรง ส่วนพื้นที่ริมฝั่งแม่น้ำสะแกกรังติดตลาดสดลานสะแกกรังเขื่อนกั้นน้ำชั้นแรกปริมาณน้ำเอ่อล้นเข้าท่วมแล้ว และเทศบาลเมืองได้จัดเจ้าหน้าที่วางแนวกระสอบทรายเป็นพนังกั้นน้ำไม่ให้น้ำเอ่อล้นทะลักล้นเข้าเขื่อนกั้นน้ำชั้นที่ 2 เพื่อป้องกันไม่ให้น้ำทะลักเข้าในย่านเขตเศรษฐกิจ